सुषमा, जेटली, ठाकुर को रिहा किया गया  
रिहा होने के बाद भाजपा नेताओं ने राष्ट्र ध्वज फहराने से संबंधित एकता यात्रा को रोकने के लिए राज्य सरकार को आड़े हाथों लिया।
श्रीनगर के लाल चौक पर तिरंगा फहराने की कार्यक्रम को रोकने के मद्देनजर गिरफ्तार भाजपा के वरिष्ठ नेता सुषमा स्वराज, अरूण जेटली, अनंत कुमार और अनुराग ठाकुर को बुधवार को रिहा कर दिया गया।  रिहा होने के बाद भाजपा नेताओं ने राष्ट्र ध्वज फहराने से संबंधित एकता यात्रा को रोकने के लिए राज्य सरकार को आड़े हाथों लिया। जम्मू कश्मीर पुलिस ने ठाकुर और शांता कुमार सहित भाजपा के 200 कार्यकर्ताओं को भी रिहा कर दिया।  रिहा किये जाने के बाद अनुराग ठाकुर एवं अन्य कार्यकर्ताओं को पुलिस की बसों में भर कर पंजाब के माधोपुर के पास छोड़ा गया। इसी प्रकार स्वराज एवं जेटली को पुलिस उपमहानिरीक्षक गरीब दास ने हॉलमार्क होटल से छोड़ा जहां उन्हें नजरबंद रखा गया था।  रिहा होने के बाद भाजपा नेताओं ने यात्रा को बाधित करने के लिए राज्य सरकार की आलोचना की। सुषमा स्वराज ने कहा कि उमर की पेशकर महज जबानी कवायद है । एक तरफ वह श्रीनगर में तिरंगा फहराने से रोक कर अलगाववादियों को नैतिक समर्थन प्रदान कर रहे हैं तो दूसरी ओर हमें राष्ट्र ध्वज फहराने के कार्यक्रम में हिस्सा लेने के लिए बुला रहे हैं। उन्होंने कहा, अब कार्यक्रम समाप्त करने के बाद उन्होंने हमें रिहा किया गया है। हम जम्मू में उपयुक्त प्रतिक्रिया देंगे। उन्होंने कहा कि एकता यात्रा 26 जनवरी को तिरंगा फहराने के साथ समाप्त हुई है।